Forslag til RÅDETS AFGØRELSE om den holdning, som Den Europæiske Union skal indtage i det blandede udvalg, der er oprettet i henhold til artikel 11 i aftalen mellem Den Europæiske Union på den ene side og Georgien på den anden side om beskyttelse af geografiske betegnelser for landbrugsprodukter og fødevarer, for så vidt angår vedtagelsen af det blandede udvalgs forretningsorden /* COM/2012/0434 final - 2012/0209 (NLE) */





BEGRUNDELSE Aftalen mellem Den Europæiske Union (EU) og Georgien om beskyttelse af geografiske betegnelser for landbrugsprodukter og fødevarer trådte i kraft den 1. april 2012. I aftalens artikel 11 oprettes der et blandet udvalg, der består af repræsentanter for EU og Georgien. Det blandede udvalg sørger for, at aftalen fungerer efter hensigten, og kan tage ethvert spørgsmål vedrørende aftalens gennemførelse og funktion op til behandling. Det har navnlig til opgave: a) at ændre artikel 2, stk. 1 og 2, i aftalen for så vidt angår henvisningerne til de kontraherende parters gældende ret b) at ændre bilag III og IV til aftalen for så vidt angår geografiske betegnelser c) at udveksle oplysninger om udviklingen i lovgivningen og politikken for så vidt angår geografiske betegnelser og andre spørgsmål af fælles interesse vedrørende geografiske betegnelser d) at udveksle oplysninger om geografiske betegnelser med henblik på at overveje, om de skal beskyttes i henhold til aftalen. Det blandede udvalg træffer afgørelser med konsensus og fastsætter selv sin forretningsorden. Det mødes på begæring af en af de kontraherende parter, skiftevis i EU og i Georgien, på tidspunkter og steder og under forhold (herunder videokonference), som de kontraherende parter gensidigt aftaler, dog senest 90 dage efter begæringen. Ifølge udkastet til forretningsorden varetages udvalgets formandskab skiftevis af hver parts delegationsleder. Formandskabet varetager også udvalgets sekretariatsopgaver. Hver part afholder sine egne udgifter i forbindelse med deltagelsen i udvalgets møder. Kommissionen anmodes om at: · vedtage et forslag til Rådets afgørelse om EU's holdning til forretningsordenen for det blandede udvalg, der er oprettet i henhold til aftalen mellem EU og Georgien om beskyttelse af geografiske betegnelser for landbrugsprodukter og fødevarer · videresende dette forslag til Rådet. 2012/0209 (NLE) Forslag til RÅDETS AFGØRELSE om den holdning, som Den Europæiske Union skal indtage i det blandede udvalg, der er oprettet i henhold til artikel 11 i aftalen mellem Den Europæiske Union på den ene side og Georgien på den anden side om beskyttelse af geografiske betegnelser for landbrugsprodukter og fødevarer, for så vidt angår vedtagelsen af det blandede udvalgs forretningsorden RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9, under henvisning til forslag fra Kommissionen[1], og ud fra følgende betragtninger: (1) Aftalen mellem Den Europæiske Union og Georgien om beskyttelse af geografiske betegnelser for landbrugsprodukter og fødevarer[2] (i det følgende benævnt "aftalen") trådte i kraft den 1. april 2012. (2) Ved artikel 11 i aftalen er der oprettet et blandet udvalg, som blandt andet skal sikre, at aftalen anvendes korrekt. (3) I henhold til aftalens artikel 11, stk. 2, fastlægger det blandede udvalg sin egen forretningsorden (4) Den Europæiske Union bør fastlægge den holdning, der skal indtages for så vidt angår vedtagelsen af det blandede udvalgs forretningsorden — VEDTAGET DENNE AFGØRELSE: Artikel 1 Den holdning, som Den Europæiske Union skal indtage i det blandede udvalg, der er oprettet i henhold til artikel 11 i aftalen mellem Den Europæiske Union på den ene side og Georgien på den anden side om beskyttelse af geografiske betegnelser for landbrugsprodukter og fødevarer, for så vidt angår vedtagelsen af det blandede udvalgs forretningsorden, baseres på det udkast til det blandede udvalgs afgørelse, der er knyttet som bilag til nærværende afgørelse. Artikel 2 Denne afgørelse træder i kraft den ... (på datoen for vedtagelsen) Udfærdiget i Bruxelles, den . På Rådets vegne Formand BILAG Udkast til det blandede udvalgs afgørelse om vedtagelse af udvalgets forretningsorden DET BLANDEDE UDVALG HAR — under henvisning til aftalen mellem Den Europæiske Union og Georgien om beskyttelse af geografiske betegnelser for landbrugsprodukter og fødevarer, særlig artikel 11, ud fra den betragtning, at aftalen trådte i kraft den 1. april 2012, — FASTSAT FØLGENDE FORRETNINGSORDEN: Artikel 1 Delegationsledere 1. Den Europæiske Union og Georgien, i det følgende benævnt "parterne", udpeger hver en delegationsleder, der skal være kontaktperson for alle spørgsmål, som udvalget beskæftiger sig med. 2. Hver delegationsleder kan uddelegere alle eller en del af delegationslederens funktioner til en udpeget stedfortræder, hvorefter alle henvisninger til delegationslederen også skal forstås som henvisninger til den udpegede stedfortræder. Artikel 2 Formandskab 1. Udvalgets formandskab varetages for en periode på et kalenderår skiftevis af hver parts delegationsleder. 2. Formandskabet varetager udvalgets sekretariatsopgaver. Artikel 3 Møder 1. Formandskabet fastsætter efter aftale med den anden delegationsleder tider og steder, eller i tilfælde af videokonferencer, de tekniske forhold for møder. Formandskabet og den anden delegationsleder skal, når de aftaler tid og sted for mødet, overholde kravet om, at et møde skal holdes inden for 90 dage. 2. Medmindre der træffes anden afgørelse, er udvalgets møder ikke offentlige. Artikel 4 Korrespondance 1. Al korrespondance til eller for udvalget sendes til udvalgets formandskab. Formandskabet sender en kopi af al korrespondance angående udvalget til den anden delegationsleder, til lederen af Georgiens mission i Bruxelles og til lederen af EU's delegation i Tbilisi. 2. Korrespondance mellem formandskabet og den anden delegationsleder kan have enhver skriftlig form, herunder elektronisk post. Artikel 5 Dagsorden for møderne 1. Formandskabet udarbejder et udkast til dagsorden før et møde. Udkastet til dagsorden sendes til den anden delegationsleder senest 20 arbejdsdage før mødets begyndelse. Det udkast til dagsorden, der omdeles af formandskabet, skal indeholde ethvert spørgsmål, der er omfattet af aftalens artikel 11, stk. 3, og valgt af formandskabet. 2. Delegationslederne kan mindst 10 arbejdsdage før mødets begyndelse anmode om behandling yderligere spørgsmål, der er omfattet af artikel 11, stk. 3, og som formandskabet skal opføre på udkastet til dagsorden. 3. Formandskabet omdeler et endeligt udkast til dagsordenen til den anden delegationsleder senest 5 arbejdsdage før mødets begyndelse. 4. Dagsordenen vedtages i fællesskab af formandskabet og den anden delegationsleder ved hvert mødes begyndelse. Andre spørgsmål end dem, der allerede er opført på dagsorden, kan opføres på dagsordenen, hvis formandskabet og den anden delegationsleder er enige herom. Artikel 6 Vedtagelse af dokumenter 1. Udvalgets afgørelser som omhandlet i aftalens artikel 11, stk. 2, sendes til parterne og skal være underskrevet af formandskabet og den anden delegationsleder. 2. Hver part kan vedtage at offentliggøre enhver af udvalgets afgørelser. Artikel 7 Skriftlig procedure 1. Udvalget træffer afgørelse ved en skriftlig procedure, hvis formandskabet og den anden delegationsleder er enige herom. 2. Den delegationsleder, der foreslår anvendelse af den skriftlige procedure, forelægger udkastet til afgørelse for den anden delegationsleder. Den anden delegationsleder angiver i sit svar, om han/hun accepterer udkastet eller ej, om han/hun foreslår ændringer, eller om han/hun ønsker mere betænkningstid. Hvis udkastet vedtages, skal det færdigbehandles i henhold til artikel 6, stk. 1. Artikel 8 Mødereferater 1. Formandskabet udarbejder et udkast til referat af hvert møde og forelægger referatet for den anden delegationsleder senest 20 arbejdsdage efter mødet. I referatudkastet anføres de anbefalinger, der blev fremsat, og eventuelle andre konklusioner, der blev vedtaget. Den anden delegationsleder godkender udkastet eller forelægger forslag til ændringer. Når der er opnået enighed om udkastet til referat, underskrives to originaleksemplarer af formandskabet og den anden delegationsleder. Et originaleksemplar opbevares af formandskabet og det andet af den anden delegationsleder. 2. Kan der ikke opnås enighed om referatet, inden der indkaldes til det følgende møde, registreres det udkast, som formandskabet har udarbejdet, i referatet, hvortil de forslag til ændringer, som den anden delegationsleder har forelagt, vedlægges som bilag. Artikel 9 Udgifter Hver part bærer selv de udgifter, som dens deltagelse i udvalgets møder medfører. Artikel 10 Fortrolighed Udvalgets arbejde er fortroligt. [1] EUT C […] af […], s. […]. [2] EUT L 93 af 30.3.2012, s. 3.